শ্রীলঙ্কা দেশটি ছোট্ট ও যুদ্ধবিক্ষত হলেও আপাতদৃষ্টিতে বেশ পরিষ্কার, ছিমছাম। শহর বা গাঁয়ে কোথাও ময়লা আস্তাকুঁড়, জঞ্জাল, বা এখানে সেখানে আরো নোংরা কিছুর দেখা পাইনি। দেয়ালে বিশ্রী পোস্টারের ছয়লাপও নেই। শহরের মধ্যে ঘিঞ্জি বাড়িঘর, মেরামতহীন ভাঙাচোরা দোকান, বর্ষার কাদাজল ইত্যাদি অবশ্য আছেই। যুদ্ধের দরুন অর্থনৈতিক দারিদ্র্যের ছাপ বেশ প্রকট। অনেকটা ৫০-৬০ দশকের ভারতের কথা মনে পড়িয়ে দেয়—যানজট, ধোঁয়াশা, ভিড় এইসব সমেত আগেকার ঢিমেতালে চলা ভারত। অবশ্য ভারতের শহরের সঙ্গে তুলনা করছি। এখানে গাছের পাতা কিন্তু এখনো উজ্জ্বল সবুজ, গাড়ির ধোঁয়ায়, ধুলোয় কালো হয়ে যায়নি। গাড়ির বদলে পায়ে চলা লোকেদের ভিড়। বড়ো শহর ও শহরতলির ব্রিটিশ আমলের বাড়িগুলি হোটেলে রূপান্তরিত হয়েছে। বিরাট টানা বারান্দা, গভীর নরম আর্ম-চেয়ার, চারিদিকে চোখ জুড়োনো সবুজ গাছপালা। দেখেও চোখের আরাম। বাগানগুলো আম, আতা, পেঁপে, নারকোল গাছে ভর্তি। অনেকদিন পরে যেন আমার ছোটোবেলার ভারতকে ফিরে পেলাম।